

LATVIJAS REPUBLIKAS

DAUGAVPILS PILSĒTAS DOME

Reģ. Nr. 90000077325, K. Valdemāra iela 1, Daugavpils, LV-5401, tālrunis 65404344, 65404346, fakss 65421941

e-pasts: info@daugavpils.lv www.daugavpils.lv

**LĒMUMS**

Daugavpilī

2018.gada 22.februārī Nr.**70**

(prot.Nr.**3**, **22**.§)

**Par Daugavpils pilsētas vietējā ģeodēziskā tīkla pilnveidošanu**

Ģeotelpiskās informācijas likuma 12.panta septītā daļa noteic, ka vietējā ģeodēziskā tīkla punktu ierīkošanu, uzturēšanu un aizsardzību savā administratīvajā teritorijā nodrošina vietējā pašvaldība, kas aktuālo informāciju par tās administratīvajā teritorijā esošā vietējā ģeodēziskā tīkla punktiem uzkrāj Vietējā ģeodēziskā tīkla datubāzē. Vietējā ģeodēziskā tīkla datubāze ir ģeodēziskā tīkla informācijas sistēmas sastāvdaļa. Ministru kabineta 2012.gada 24.jūlija noteikumi Nr.497 „Vietējā ģeodēziskā tīkla noteikumi” (turpmāk- MK noteikumi Nr.497), kas izdoti saskaņā ar Ģeotelpiskās informācijas likuma 12.panta astoto daļu, nosaka vietējā ģeodēziskā tīkla (turpmāk – vietējais tīkls) punktu ierīkošanas, uzturēšanas, kā arī informācijas sniegšanas kārtību.

Vietējā tīkla uzturēšanas (tai skaitā ģeodēzisko punktu ierīkošanas) pamatmērķis ir nodrošināt nepieciešamos ģeodēziskos atbalsta punktus mērniecības darbiem saistībā ar administratīvās teritorijas attīstību. Ģeodēziskie atbalsta punkti nepieciešami kadastrālajai uzmērīšanai, nekustamā īpašuma valsts kadastra informācijas sistēmas darbības nodrošināšanai, augstas detalizētības topogrāfisko datu iegūšanai un citu ģeodēzisko darbu izpildei, objektu projektēšanai, būvēšanai un ekspluatācijai.

Daugavpils pilsētas pašvaldībā 2016. gada nogalē tika veikta atkārtota vietējā ģeodēziskā tīkla apzināšana, izvērtēšana saskaņā ar MK noteikumiem Nr.497. Pamatojoties uz apsekošanas laikā izstrādāto apsekošanas pārskatu pilsētas administratīvajā teritorijā apzināti 763 punkti, no kuriem normālā tehniskā stāvoklī saglabājušies 391, bojāti – 17, bet iznīcināti – 345 punkti.

Apsekošanas rezultātā tika konstatēts, ka vietējais ģeodēziskais tīkls neatbilst MK noteikumu Nr.497 4.punktā noteiktajām prasībām.

Saskaņā ar Daugavpils pilsētas ilgtspējīgas attīstības stratēģijas 2014.-2030.gadam dabas pamatnes, rekreācijas nozīmes zeme un mežu zeme aizņem 40% pilsētas teritorijas, kur saimnieciskā darbība nav plānota. Savukārt, pārējā Daugavpils pilsētas teritorija vēsturiski veidojusies ar blīvu apbūvi, kurā nepieciešams pilnveidot vietējo ģeodēzisko tīklu.

Ņemot vērā minēto, pamatojoties uz 2012.gada 24.jūlija MK noteikumu Nr.497 “Vietējā ģeodēziskā tīkla noteikumi” 18. un 17.1.punktu, atklāti balsojot: PAR – 13 (A.Broks, J.Dukšinskis, R.Eigims, A.Elksniņš, M.Ivanova-Jevsejeva, L.Jankovska, R.Joksts, I.Kokina, V.Kononovs, J.Lāčplēsis, I.Prelatovs, H.Soldatjonoka, A.Zdanovskis), PRET – nav, ATTURAS – nav, **Daugavpils pilsētas dome nolemj:**

1. Izstrādāt vietējā tīkla pilnveidošanas aprakstu, izmantojot vietējā tīkla apsekošanas pārskatu.

2. Pilnveidot turpmāko 10 gadu laikā Daugavpils pilsētas vietējo ģeodēzisko tīklu atbilstoši pilnveidošanas aprakstam ar vietējā tīkla mērījumiem, īstenojot to secīgi pa pilsētas teritorijām – mikrorajoniem.

3. Perspektīvu infrastruktūras objektu attīstības teritorijās, kurās iepriekš netika veikta nekāda saimnieciskā darbība, vietējā ģeodēziskā tīkla pilnveidošanu un ģeodēzisko datu atjaunošanu veikt kārtējo mērniecības darbu un ar būvniecību saistīto projektu ietvaros.

4. Visi vietējā ģeodēziskā tīkla punkti Daugavpils pilsētas teritorijā tiek uzturēti, saglabāti un aizsargāti normatīvajos aktos noteiktajā kārtībā, to starpā arī pilnveidošanas aprakstā neiekļautie punkti.

5. Uzraudzību par šī lēmuma izpildi veikt Daugavpils pilsētas domes izpilddirektoram.

Domes priekšsēdētājs *(personiskais paraksts)* R.Eigims